b"\n_START_ARTICLE_\nTel\xc3\xb3\n_START_PARAGRAPH_\nEl tel\xc3\xb3 o cortinassa \xc3\xa9s la cortina corredissa que, en un teatre, separa l'escenari de la sala i els espectadors. En teatres petits, el tel\xc3\xb3 sovint era compost de dues cortines que s'obren horitzontalment. En els teatres grans, el tel\xc3\xb3 podia ser una sola cortina que s'eleva i resta recollida a dalt de l'escenari (d'ac\xc3\xad l'expressi\xc3\xb3 caure el tel\xc3\xb3 o s'abaixa el tel\xc3\xb3). _NEWLINE_Sovint, el tel\xc3\xb3 \xc3\xa9s un objecte art\xc3\xadstic decorat amb passamaneria i brodats. Est\xc3\xa0 fabricat amb teixits molt pesants (generalment, vellut), car una de les seves funcions \xc3\xa9s la de no deixar passar les remors i les llums de l'escenari durant el canvi d'escena entre un acte i l'altre. La flocadura \xc3\xa9s la totalitat de flocs (fils o cordons) que pengen com a adorn de la vora d'una cortina._NEWLINE_Darrere del tel\xc3\xb3 t\xc3\xa8xtil existeix el tel\xc3\xb3 tallafocs que cau a gillotina sobre l'escenari. Aquest t\xc3\xa9 la funci\xc3\xb3 d'evitar que en cas d'incendi, for\xc3\xa7a com\xc3\xba en el teatre, les flames es propaguin a la sala. Aquest element, format per una tela r\xc3\xadgida sovint est\xc3\xa0 pintat i t\xc3\xa9 una funci\xc3\xb3 decorativa."